Det slutter med et brag i weekenden, og i næste uge bliver det koldere

Du behøver langt fra at skynde dig at gemme bikini og badebukser væk, men måske tilsætte sommergarderoben en paraply:

- Det holder tørt i dag og i morgen og det meste af fredagen, men fredag kommer der i de sydlige egne regn og tordenbyger, siger vagtchef hos DMI Mogens Rønnebek til Ekstra Bladet.

Temperaturerne er dog over hele linjen mere end til at leve med for varmeglade danskere:

- I den sydlige del af landet vil det være 25 grader, mens de nordlige dele får op til 30 grader.

Men det er om at nyde resten af ugen, for i weekenden går hedebølgen i denne omgang på hæld:

- I weekenden får vi i hele landet regn og tordenbyger. Især søndag, hvor vi vil få flest byger. Begge dage holder temperaturen dog. Det bliver mellem 23 og 28 grader, og der er sol mellem bygerne.

- Når du siger regn og tordenbyger, taler vi så om skybrud?

- Det kan vi bestemt ikke udelukke. Men vi har ikke noget varsel ude.

Den kommende uge fortsætter ifølge vejrmanden med byger og et temperaturskifte:

- Mandag har vi stadig 20-25 grader og byger, men efter mandag vil temperaturen falde til omkring de 20 grader, og den kommende uge byder på mere ustadigt vejr.

- Men nu sidder du vel ikke og afblæser sommeren helt vel - hvad med os, der har ferie i august?

- Det kan jo vende tilbage igen i august, hvor jeg også har ferie.

Dagens vejrreporter på Ekstra Bladet har på Facebook læst, at ikke alle er lige vilde med de høje sommertemperaturer.

- Hvis man nu ikke er så glad for varme, har du så et bud på, hvor man skal søge hen - gerne i nærheden af Danmark?

- Man kan jo tage til Island eller Grønland.

- Det er ikke køligere i Nordsverige eller Nordnorge?

- Nej, der er det også varmt. Med mindre man tager til Svalbard.

Tjek dit lokale sommervejr her.